Rekordgetal nuwe graad eens vir Komatipoort Akademie | Corridor Gazette
Stress less for the final exams with these tips - 11 hours ago
Komati-leerders verwerf gesogte krone en titels - 17 hours ago
Rekordgetal nuwe graad eens vir Komatipoort Akademie
Die meeste graad eens nog het hierdie jaar hulle eerste skooldag by Komatipoort Akademie beleef.
Ouma Marian du Plessis en ma Chimoné Kok saam met Christiaan.
KOMATIPOORT – Die skoolklok het Woensdagoggend letterlik die skoolloopbaan van 70 Graad eens by Komatipoort Akademie ingelui. Dit was 'n rekordgetal inskrywings vir die skool.
Die kinders blyk deesdae meer voorbereid vir skool te wees en betree hierdie nuwe fase in hul jong lewens met meer self vertroue. Dit is duidelik baie moeiliker vir die ouers en grootouers, wat die kleintjies op hul eerste dag kom aflaai, as vir die kinders self.
Vir Kiekie de Oliviera was die oomblik te groot, maar juffrou Marita Greeff was gou by om te troos. Oomblikke later het sy ewe gelukkig by haar skoolbank plaas geneem en gewag om die belangrike dag in haar lewe te begin. Mee. Marie Thiele en Ina Lindeque moes op hulle beurt ook die nuwelinge in hulle klasse troos en gerusstel.
Gerhard du Plessis kon nie wag om te leer lees nie. Sy beste maatjie, Luan Small, sien weer uit om te leer skryf. Vir ander is pouse die hoogtepunt om aan mamma se kospakkie, met soveel omgee en liefde voorberei, te smul.
Drie gemeenskapslede wat 27 jaar gelede hul eerste skooldag beleef het, het hulle kleingoed na die graad een-klas vergesel. René Cronjé en haar dogter Mandie Strydom, het vir Wihan kom afsien. Ian en Olga Lourens met hul seun Jan en Mamma Mia, het vir klein Ian kom afgee, terwyl Gerhard en Roenel Basson, met hul dogter Nadia Small vir Reghardt met sy skoolloopbaan kom sterkte toewens het.
Met die skool se amptelike opening in die saal het die skoolbeginners mooi in hul rye gebly, alhoewel sommige vir 'n oomblik vergeet het om stil te bly wanneer meneer Ormond Lombard aan die woord was. Ander het net met 'n leë blik op die verhoog gefokus, gewonder wat al die groot woorde beteken en gewag vir juffrou se aankondiging oor die verloop van dié belangrike dag.